Document ID: 32012R0278
Publication Date: 2012-03-28

Content:
REGOLAMENT TAL-KUMMISSJONI (UE) Nru 278/2012
tat-28 ta’ Marzu 2012
li jemenda r-Regolament (KE) Nru 152/2009 dwar id-determinazzjoni tal-livelli ta’ diossini u poliklorobifenili
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifika tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikolari l-Artikolu 11(4) tiegħu,
Billi:
(1)
Id-Direttiva 2002/32/KE tal-Parlament Ewropew u tal-Kunsill tas-7 ta’ Mejju 2002 dwar sustanzi mhux mixtieqa fl-għalf tal-annimali (2) tistabbilixxi livelli massimi ta’ diossini, furani u poliklorobifenili (PCB) fl-għalf u limiti ta’ azzjoni li wasslu għal investigazzjonijiet mill-Istati Membri biex jiġu identifikati s-sorsi ta’ dawk is-sustanzi.
(2)
Ir-Regolament tal-Kummissjoni (KE) Nru 152/2009 tas-27 ta’ Jannar 2009 li jistabbilixxi l-metodi ta’ teħid ta’ kampjuni u analiżi għall-kontroll uffiċjali tal-għalf (3) jinkludi metodi għad-determinazzjoni tal-livelli ta’ dibenżo-p-diossini poliklorinati (PCDDs), dibenżofurani poliklorinati (PCDFs) u poliklorobifenili (PCB) simili għad-diossini fl-għalf.
(3)
Jista’ jintuża metodu ta’ skrining tal-analiżi b’validazzjoni ppruvata u aċċettabli sabiex jingħażlu l-kampjuni b’livelli sinifikanti ta’ PCDD/Fs u PCB simili għad-diossini (preferibbilment għandhom jingħażlu kampjuni li jaqbżu l-limiti ta’ azzjoni u tkun żgurata s-selezzjoni ta’ kampjuni li jaqbżu l-livelli massimi). Il-livelli ta’ PCDD/Fs u ta’ PCB simili għad-diossini f’dawn il-kampjuni jeħtieġ li jkunu determinati b’metodu ta’ analiżi konfermatorju. Għalhekk ikun xieraq li jiġu stabbiliti rekwiżiti adattati għall-metodu ta’ skrining biex ikun żgurat li r-rata ta’ konformità falza fir-rigward tal-livelli massimi tkun taħt il-5 % u li jintużaw rekwiżti stretti għall-metodi ta’ analiżi konfermatorji. Barra minn hekk, il-metodi ta’ konferma jippermettu wkoll id-determinazzjoni ta’ livelli li huma fil-medda ta’ sfond baxxa. Dan huwa importanti biex ikunu jistgħu jiġu segwiti t-tendenzi tal-ħin, il-valutazzjoni tal-esponiment u l-evalwazzjoni mill-ġdid tal-limiti massimi u ta’ azzjoni.
(4)
Il-modifika tal-livelli massimi ta’ diossini u PCB simili għad-diossini u l-istabbiliment ta’ PCB li ma humiex simili għad-diossini fid-Direttiva 2002/32/KE u l-ħtieġa ta’ aġġornament tal-kriterji għall-metodi ta’ skirining joħolqu l-bżonn għal emendament tar-regoli dwar id-determinazzjoni ta’ diossini u PCB fl-għalf, kif stabbilit fil-Parti B tal-Anness V mar-Regolament (KE) Nru 152/2009. Għal raġunijiet ta’ ċarezza u ta’ komprensjoni, huwa xieraq li l-Parti B tal-Anness V tinbidel.
(5)
Huwa mill-aktar importanti li r-riżultati analitiċi jkunu rapportati u interpretati b’mod uniformi sabiex ikun żgurat approċċ ta’ nfurzar armonizzat mal-Unjoni kollha.
(6)
L-Anness V mar-Regolament (KE) Nru 152/2009 għandu għalhekk jiġi emendat skont dan.
(7)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
Il-Parti B tal-Anness V mar-Regolament (KE) Nru 152/2009 hi emendata kif jidher fl-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mid-data tad-dħul fis-seħħ.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Marzu 2012.

Metadata:
Eurovoc Level 1 Categories: 100151
100155
100149
100147
100156
Eurovoc Level 2 Categories: 100244
100215
100224
100250
100196
Eurovoc Level 3 Categories: 13
1277
2479
3946
2090
1268
All Eurovoc Categories: 1224
1442
192
3135
5300
5451